NETFLIXOVA DOKUMENTARNA SERIJA
U svom južnoafričkom domu Kaya i njezina braća žive posve bezbrižno.
Zahvaljujući majčinoj nesebičnoj brizi
brzo rastu.
Ali krhka Kaya trudi se ugurati
među snažniju braću koja se lavovski bore za mlijeko.
No mami već polako ponestaje mlijeka.
Nije jela pet dana, pa mora učiniti nešto što ne želi nijedna majka.
Ostaviti bebe same
i otići po hranu.
Polovina mladunčadi lava ne dočeka svoj prvi rođendan.
Rizik je ogroman.
Kada ostanu same, bebe rođene u divljini
suočavaju se s najstrašnijim izazovom.
SAMI U KUĆI
NAMIBIJA, OBALA KOSTURA
Na ovoj nezaštićenoj, goloj obali
teško je pronaći zaklon.
Malenom Tabu ova je pustinja surovo mjesto odrastanja.
Kod udara pješčanih oluja sve se jedinke u koloniji primire.
Tabu, starom puna tri tjedna, i njegovoj mami
preostaje jedino čekati.
Napokon…
malo mira.
Tabo želi samo svoju mamu.
Ona mu je sve na svijetu.
I njegova jedina zaštitnica.
Ali na to se ne smije naviknuti.
Tabo brzo raste.
Da bi mogla pratiti njegove potrebe, mama mora ostati dulje u moru
i tražiti hranu.
Tabo želi ići s njom,
ali vodootporno krzno dobit će tek za deset tjedana.
Nije baš mudro slijediti mamu.
Krzno mu je upilo preveliku količinu vode.
U opasnosti je da se utopi.
Mama mu stiže u pomoć,
ali ne može ostati s njim.
Premoren je, ali je na sigurnom.
Ulazak u ocean zasad ne dolazi u obzir.
Bez mame u blizini,
morat će cijeli tjedan brinuti o sebi.
Nema obitelj da mu pruži utočište
i posve je sam.
JUŽNOAFRIČKA REPUBLIKA, MPUMALANGA
Skriveni gdje ih je mama ostavila,
Kaya i njezina braća zaštićeni su od prijetnji.
Ovaj im je greben savršeno skrovište.
Ali i igralište.
Tek su jednu noć proveli sami, a mladuncima je već dosadno.
Kayina braća željna pustolovina ne gube vrijeme.
Istražuju svaki centimetar svojeg stjenovitog doma.
Ali malena Kaya nije dovoljno snažna da im se pridruži.
Dok se mladunci drže skupa, u blizini brloga, sigurni su.
Kayina braća mnogo su spretniji trkači od nje.
Ali ne vrti se sve oko igre. Razvijaju i svoje lovačke vještine.
Kaya radije promatra braću iz prikrajka.
Dobar lovac mora naučiti odabrati metu…
tiho joj prići…
i zaletjeti se u pravom trenutku.
Još su mladi,
ali uz dovoljno vježbe jednog će dana moći svladati bivola.
No ako se Kaya ne odvaži,
nikad neće ovladati lovačkim vještinama.
A sad preodvažna braća odvode družinu od sigurnog brloga.
Kaya može ostati sama
ili krenuti za braćom.
Donijela je odluku.
Ali odluka nije dobra.
Sada, daleko od brloga,
tvrdoglava braća sve su izložila opasnosti.
Našli su se na putu snažnom mužjaku leoparda.
Leopardi mrze lavove.
Ako opazi mladunce, ubit će ih.
Nagon ih tjera na skrivanje.
Imaju sreće.
Previše je usredotočen na obilježavanje teritorija.
Bilo je gusto, ali vratit će se on.
Napuštanje brloga znači još jednu nepriliku za mladunce.
Izgubili su se.
Hitno trebaju mamu.
Bez nje noć će morati provesti sami.
Na otvorenom.
Nezaštićeni.
Dok nekim bebama noć donosi opasnost,
drugima mrak pruža savršen zaklon.
NAMIBIJA, OTJOZONDJUPA
U savanama obasjanima mjesečinom,
u termitnjaku krije se podzemni dom
vrlo posebnog bića.
Veoma je tajnovito.
Jedna je od životinjskih vrsta kojima se najviše trguje.
Zbog toga istraživači prate svaku jedinku koju pronađu.
Ovaj dragocjeni pomladak na majčinim leđima
mladunac je Temminckova ljuskavca.
Matengu, star osam tjedana, i njegova mama
na važnom su zadatku.
Traže novi dom.
Mama ga drži na oku da ne bi odlutao.
Premješta ga gotovo svake noći kako bi ostao sakriven.
I to s dobrim razlogom.
Unatoč ljuskama koje ga štite,
mladunci poput Matengua
lak su plijen hijenama i leopardima.
Jazbine im ne kopa majka.
Ona je zapravo serijski skvoter
u potrazi za praznim domovima.
No pronaći praznu jazbinu nije lagan zadatak.
Dijeliti je s bodljikavim dikobrazom
nije baš privlačno.
Pametnije je potražiti drugu jazbinu.
Neće ići. Ova je već zauzeta.
Napokon.
Matenguova mama našla im je savršeno mjesto za odmor.
Ako mladunca uspije spriječiti da odluta.
Na namibijskoj obali
Tabo je posljednja 24 sata proveo sam.
I dalje žudi za mamom.
Sam na plaži laka je meta.
Novo prijateljstvo moglo bi mu spasiti život.
Druge mu mame neće pružiti utočište.
Ali on nije jedini mladunac koji je ovdje ostao sam.
Radi sigurnosti, takve se bebe udružuju u jaslice.
Tabo ima najveću šansu da preživi ako im se pridruži.
Ali prvo ih mora pridobiti.
Pravila ulaska stroža su nego što je očekivao.
Ali Tabo se zauzeo za sebe i izborio za mjesto u klubu mladunaca.
Našao je partnera u zločinu.
Stvari mu napokon kreću na bolje.
Ili se tako činilo.
Od silnog uzbuđenja novi su se prijatelji udaljili od grupe koja ih je štitila.
I privukli su pozornost.
Crnoleđi čagljevi došli su po ukusno mladunče tuljana.
Mladunce s majkama ima tko štititi.
Tabo i njegov prijatelj imaju najbolje izglede da prežive
ako se vrate u jaslice i izgube u gomili.
Izgubio je prijatelja.
Tabo je sada sam
i nitko mu ne može pomoći.
Tabo je skupio hrabrost i sam se spasio.
U tako ranoj dobi
ovaj je mladunac položio prvi veliki test preživljavanja.
U sljedećih 12 mjeseci Tabo će morati naučiti još mnogo lekcija
kako bi bio spreman za život u moru.
Ali već je pokazao da ima borbeni duh koji će mu trebati
da svlada životne prepreke.
Dublje u unutrašnjosti Matengu i njegova mama
veći su dio dana proveli u skrovištu pod zemljom.
Matengu je dosta spavanja i polako ga hvata glad,
pa postaje nemiran.
Mnogo toga propušta.
U svijetu iznad zemlje stalno se nešto događa.
Tekunice uživaju u večeri…
i pritom budno paze da ne dođu nepozvani gosti.
Ali ovu ženku smeđe hijene
tekunice ne zanimaju.
Osjetila je snažan miris ljuskavca
koji ju je doveo do ove jazbine.
Dok mu mama spava,
Matengu se iskrada kako bi prvi put okusio slobodu.
No ova hijena nema sreće.
U pogrešnoj je jazbini.
Matenguova mama sinoć je mudro zamijenila jazbine
i tako ga udaljila od opasnosti.
Sad kad se prvi put odvažio izaći sam,
silno želi istražiti svijet na otvorenom.
Kao i svi ljuskavci, Matengu slabo vidi.
Ali to nadoknađuje izvanrednim njuhom.
Ne treba mu dugo da nanjuši omiljenu hranu.
Mrave.
Matengu ima savršen alat za hvatanje mrava,
dugi, ljepljivi jezik.
Dug je kao polovina njegova tijela,
pa odjednom može progutati tisuće mrava.
Sad kad je izašao sam,
Matengu je pronašao svoj prvi obrok
bez majčine pomoći.
To je malen korak,
ali čini važnu prekretnicu na putu do samostalnosti
ove sasvim posebne bebe.
Zora u Južnoafričkoj Republici.
Savanski biljojedi žele iskoristiti svjež jutarnji zrak.
Ali nisu sami.
Kayina mama pomno priprema zasjedu.
Njezina mladunčad računa na majčin ulov.
Nema pomoć svog čopora,
pa se mora potpuno usredotočiti.
Da bi napala, mora se dovoljno približiti.
Nije lako loviti sam.
Trud joj se nije isplatio.
Sad se svojim bebama mora vratiti praznih ruku.
Kad se vratila u brlog, osjetila je da nešto nije u redu.
Mladuncima nema ni traga.
A svuda uokolo osjeti se snažan miris leoparda.
Počinje očajnički dozivati mladunce.
Nakon što su noć provela sama u grmlju,
braća su presretna što vide mamu.
Ali Kaya nije s njima.
Majka silno želi pronaći kćer jedinicu.
Sama i izgubljena u divljini,
Kaya mora naći svoju obitelj
prije nego što noć donese nove opasnosti.
Prijevod titlova: Martina Grujić